Oktoober 2010

**Oktoober [[2010]]**, kroonika

2010. aasta oktoober algas reedel ja lõppes 31 ööpäeva pärast pühapäeval.

## [[1. oktoober]]

* Hiina saatis Xichangi kosmosekeskusest teele oma teise Kuud kaardistava sondi Chang'e 2. 
* Kanadas astus ametisse kindralkuberner David Lloyd Johnston.
* Lõuna-Korea peaministrina astus ametisse Kim Hwang-sik.
* San Marinos astusid ametisse kaptenregendid Giovanni Francesco Ugolini ja Andrea Zafferani.
* Ukraina põhiseaduskohus kuulutas 2004. aastal kehtestatud presidendi volitusi vähendanud põhiseaduse õigustühiseks ning taastas 1996. aasta põhiseaduse kehtivuse.

## [[2. oktoober]]

* Indoneesias Kesk-Jaava provintsis toimunud kahe kiirrongi kokkupõrkes hukkus vähemalt 43 inimest ja kümned said vigastada.
* Itaalias nõudsid kümned tuhanded meeleavaldajad peaminister Silvio Berlusconi tagasiastumist.
* Lätis toimusid parlamendivalimised. Valimised võitis peaminister Valdis Dombrovskise juhitav valimisliit Ühtsus, mis sai 30,72 protsendiga häältest 33 kohta 100-liikmelises seimis.
* Tartus Athena keskuses tunnustati aasta õpetajaid.

## [[3. oktoober]]

* Bosnias ja Hertsegoviinas toimusid presidendi- ja parlamendivalimised. Presidentuuri liikmeteks valiti horvaat Željko Komšić, serblane Nebojša Radmanović ja bosnia moslem Bakir Izetbegović.
* Brasiilias toimusid presidendi-, parlamendi- ja osariikide kuberneri- ja seadusandlike kogude valimised. Presidendivalimistel sai enim hääli (46,9 protsenti) Tööliste Partei kandidaat Dilma Rousseff, kuid et ta ei saanud üle 50-protsendilise künnise, peetakse 31. oktoobril teine voor, kus ta on vastamisi 32,6 häältest saanud sotsiaaldemokraat José Serraga.
* Egiptus ja Iraan leppisid kokku üle 30 aasta tagasi katkenud lennuühenduse taastamises.
* Indias New Delhis algasid XIX Rahvaste Ühenduse mängud.
* Saksamaa maksis ära viimase osa Versailles' rahulepinguga määratud Esimese maailmasõja reparatsioonimaksest.
* Saksamaal Bremenis tähistati 20 aasta möödumist Saksamaa taasühinemisest.
* Eesti Keskkonnaamet alustas 27 000 jõevähi laskmist Eesti veekogudesse.

## [[4. oktoober]]

* Belgia pealinnas Brüsselis algas kahepäevane Euroopa Liidu ja Aasia riikide tippkohtumine 27 Euroopa ja 19 Aasia riigi liidrite osalusel.
* Kreetal toimus 5-palline maavärin, mille epitsenter oli 119 km kaugusel Irákleiost kagus. 
* Rootsi Kuninglik Meditsiiniinstituut kuulutas Nobeli füsioloogia- või meditsiiniauhinna laureaadiks Suurbritannia füsioloogi Robert Edwardsi tema panuse eest kehavälise viljastamise uurimisse.
* Eestis taasasutati Eesti Loomakaitse Liit.
* UEFA täitevkomitee otsustas anda Eestile õiguse korraldada jalgpalli 2012. aasta kuni 19-aastaste Euroopa meistrivõistluste finaalturniir.
* Eestis alustas tööd uus soolise võrdõiguslikkuse volinik Mari-Liis Sepper.

## [[5. oktoober]]

* Bahama pealinna Nassau lähedal kukkus järve väikelennuk Cessna 402, mille pardal olnud kaheksa inimest hukkusid.
* Portugalis tähistati vabariigi kehtestamise sajandat aastapäeva.
* Rootsi peaminister Fredrik Reinfeldt esitles Riksdagile oma uue valitsuse liikmeid.
* Rootsi Kuninglik Teaduste Akadeemia kuulutas välja Nobeli füüsikaauhinna laureaadid. Auhinna said vene päritolu Hollandi füüsik Andrei Geim ja vene päritolu Suurbritannia füüsik Konstantin Novosjolov teedrajava töö eest grafeeni uurimisel.
* Ungari lääneosas Veszprémi komitaadis Ajka alumiiniumitehases valgus hoidlast barjääri purunemise tagajärjel välja umbes miljon kuupmeetrit toksilisi jäätmeid. Vähemalt neli inimest hukkus, kuus jäi kadunuks ja üle saja sai tervisekahjustusi.
* Eesti president Toomas Hendrik Ilves alustas visiiti Afganistanis. Ta kohtus muu hulgas president Ḩāmid Karzayga.
* Eestis viibis ametlikul visiidil Ukraina peaminister Mõkola Azarov.

## [[6. oktoober]]

* Euroopa Liit ja Lõuna-Korea sõlmisid vabakaubanduslepingu.
* Ajakiri Forbes valis maailma mõjuvõimsaimaks naiseks Ameerika Ühendriikide esimese leedi Michelle Obama. 
* Lõuna-Sudaani pealinna Jūbāsse saabus ÜRO Julgeolekunõukogu kõigi 15 liikmesriigi suursaadikute delegatsioon, et näidata rahvusvahelist toetust peatsele iseseisvusreferendumile.
* Rootsi Kuninglik Teaduste Akadeemia kuulutas välja Nobeli keemiaauhinna laureaadid. Auhinna said ameeriklane Richard Heck ning jaapanlased Ei-ichi Negishi ja Akira Suzuki töö eest pallaadium-katalüüsitud ristkondensatsiooni vallas.
* Suurbritannia Forwardi luuleauhinna võitjaks kuulutati iiri luuletaja Seamus Heaney.
* Tadžikistani idaosas Dušanbe lähedal kukkus alla sõjaväehelikopter; hukkus vähemalt 25 inimest.
* Eestis viibis visiidil USA mereväeminister Ray Mabus. 
* Eestis alustas kolmepäevast visiiti Gruusia haridus- ja teadusminister Dimitri Šaškini. 
* Tartu Ülikooli õppeprorektor Birute Klaas teatas, et lahkub isiklikel põhjustel ametist oktoobri lõpus.
* Eesti Teatriliit nimetas Helmi Tohvelmani nimelise auhinna saajaks Katariina Laugu.

## [[7. oktoober]]

* Lõuna-Aafrika Vabariigi vaimulik Desmond Tutu teatas oma 79. sünnipäeval, et tõmbub avalikust elust tagasi.
* Rootsi Akadeemia kuulutas välja Nobeli kirjandusauhinna laureaadi. Auhinna sai Peruu kirjanik Mario Vargas Llosa.
* Tšetšeenia pealinnas Groznõis avati Venemaa peaministri Vladimir Putini 58. sünnipäeva puhul tema nime kandev muusikat mängiv purskkaev.
* Eestis alustas kahepäevast visiiti Islandi välisminister Össur Skarphéðinsson.
* Eesti valitsus otsustas asutada Eesti alalise esinduse Pariisis Majanduskoostöö ja Arengu Organisatsiooni juures ja Eesti saatkonna Kasahstani pealinnas Astanas.
* Tartu Ülikooli kliinikumis tehti Eesti esimene kopsusiirdamine.
* Rapla kultuurikeskuses avati Raimond Valgre 97. sünniaastapäeva puhul Valgre tuba.

## [[8. oktoober]]

* Kasahstanist Bajkongõri kosmodroomilt startis kosmoselaev Sojuz TMA-01M, et viia Rahvusvahelisse kosmosejaama vene kosmonaudid Aleksandr Kaleri ja Oleg Skripotška ning USA astronaut Scott Kelly.
* Leedu jõudis Valgevenega kokkuleppele 2,5 miljoni tonnise aastamahuga toornafta transiidis Klaipeda sadama kaudu Venezuelast Valgevenesse. 
* Madalmaade kuninganna Beatrix tegi Hollandi erakonna Rahvapartei Vabaduse ja Demokraatia Eest esimehele Mark Ruttele ettepaneku moodustada valitsus. 
* Norra Nobeli Komitee kuulutas välja Nobeli rahuauhinna laureaadi. Auhinna sai hiina teisitimõtleja Liu Xiaobo.
* Tallinnas toimus Euroopa Rohelise Partei suurkogu.
* Jõhvi kontserdimajas asutati Ida-Virumaa kajastamise eest antav 40 000 krooni suurune Kaljo Kiisa nimeline noore filmitegija stipendium.
* Eesti Ornitoloogiaühing valis 2011. aasta linnuks suitsupääsukese.
* Eesti jalgpallikoondis võitis Serbias Belgradis peetud 2012. aasta Euroopa meistrivõistluste valikmängu Serbia koondise vastu tulemusega 3:1.
* Eestis algas Saaremaa Ralli 2010.

## [[9. oktoober]]

* Läänemerel Saksamaa vetes Fehmarni saare lähedal pärast Kielist väljumist süttinud liinil Klaipeda-Kiel sõitvalt DFDS Seawaysi Leedu lipuga ro-pax-laevalt Lisco Gloria evakueeriti 236 inimest.

## [[10. oktoober]]

* Iisraeli valitsus kiitis heaks vaidlusi tekitanud uue kodakondsusseaduse, mis muu hulgas kohustab kodakondsuse taotlejaid andma ustavusvande.
* Kõrgõzstanis toimusid parlamendivalimised. Esialgsetel andmetel pääses Kõrgõzstani Ülemnõukokku viis parteid: Ata-Džurt (8,89% valimisnimekirjadesse kantute häältest), Kõrgõzstani Sotsiaaldemokraatlik Partei (8,04%), Ar-Namõs (7,74%), Respublika (7,24%) ja Ata Meken (5,6%). 
* Madalmaade Kuningriigis likvideeriti kuningriigi autonoomne osa Hollandi Antillid, mille koosseisu kuulunud Curaçao ja Sint-Maarten on nüüdsest kuningriigi autonoomsed alad ning Bonaire, Saba ja Sint-Eustatius Hollandi omavalitsusüksused.

## [[11. oktoober]]

* Ameerika Filmiinstituut teatas elutöö auhinna andmisest näitleja Morgan Freemanile. 
* Rootsi Riigipank kuulutas välja Nobeli majandusauhinna laureaadi. Auhinna said Ameerika Ühendriikide majandusteadlased Peter Diamond ja Dale Mortensen ning Küprose päritolu Suurbritannia majandusteadlane Christopher Pissarides.
* Tadžikistani võimud blokeerisid juurdepääsu opositsioonimeelsetele veebisaitidele ja sõltumatule meediale. 
* Venemaa pealinna Moskvat külastas USA California osariigi kuberner Arnold Schwarzenegger, kes kohtus nii president Dmitri Medvedevi kui ka peaminister Vladimir Putiniga.
* Vene Õigeusu Kirik avas oma kanali YouTube'is. 
* Eestis viibis ametlikul visiidil Šveitsi välisminister Micheline Calmy-Rey.

## [[12. oktoober]]

* Ameerika Ühendriikide valitsus tühistas Mehhiko lahel naftalekke tõttu umbes pool aastat kehtinud süvaveepuurimise keelu.
* Bookeri auhinna võitjaks kuulutati Briti kirjanik Howard Jacobson romaani "The Finkler Question" eest. 
* Hiina ametivõimud tühistasid protestina Liu Xiaobole Nobeli rahuauhinna andmise vastu Norra kalandusministri plaanitud ametlikud kohtumised Hiinas ning keelasid norra muusikali esitamise.
* Kanadas Montréalis ÜRO Rahvusvahelise Tsiviillennundusorganisatsiooni ICAO liikmete kohtumisel jõudsid lennufirmade juhid kokkuleppele atmosfääri paisatavate heitgaaside vähendamises.
* Poolas Nowe Miasto nad Pilicą lähedal toimunud väikebussi ja veoauto kokkupõrke tagajärjel hukkus 18 inimest.
* Põhja-Korea liidri Kim Chŏng-ili vanim poeg Kim Chŏng-nam teatas, et ei kiida heaks võimu pärandamist. 
* Saksamaa telekanal NDR ja Euroopa Ringhäälingute Liit teatasid, et 2011. aasta Eurovisiooni lauluvõistlus korraldatakse Düsseldorfis.
* Ukrainas Dnipropetrovski oblastis Marganetsis hukkus liinibussi ja rongi kokkupõrkes vähemalt 43 inimest.
* ÜRO Julgeolekunõukogu roteeruvateks liikmeteks alates 2011. aastast valiti Saksamaa, Portugal, India, Lõuna-Aafrika Vabariik ja Colombia. 
* Eesti esimene suursaadik Lõuna-Koreas Andres Unga andis Lõuna-Korea presidendile Lee Myung-bakile üle oma volikirja.
* Eesti jalgpallikoondis kaotas Tallinnas A. Le Coq Arenal peetud 2012. aasta Euroopa meistrivõistluste valikmängu Sloveenia koondisele tulemusega 0:1.
* Raplas Vigala jõe ääres avati kilomeetri pikkune pinkide ja infotahvlitega jõepromenaad.

## [[13. oktoober]]

* Iraani president Maḩmūd Aḩmadīnezhād alustas visiiti Liibanonis. 
* 2010. aasta Tšiili kaevandusõnnetus: Tšiilis alustati alates 5. augustist Copiapó lähedal San José kulla- ja vasekaevanduses lõksus olnud 33 kaevuri ülestoomist.
* Venemaa president Dmitri Medvedev andis Eesti Päästeameti peadirektorile Kalev Timbergile üle Sõpruse ordeni abi osutamise eest hiljutiste Venemaa tulekahjude kustutamisel.

## [[14. oktoober]]

* Hollandis astus ametisse peaminister Mark Rutte valitsus.
* Somaalia president Shariif Shiikh Axmed esitas peaministri kandidaadiks Maxamed Cabdullaahi Maxamedi.
*2010. aasta Tšiili kaevandusõnnetus: Tšiilis lubati haiglast koju kolm esimest alates 5. augustist Copiapó lähedal San José kulla- ja vasekaevanduses lõksus olnud 33 kaevurist. 
* ÜRO Toidu- ja Põllumajandusorganisatsiooni teadlased kuulutasid veiste katku viiruse maailmast likvideerituks.
* Eesti Mereakadeemia rektori valimised kukkusid läbi, sest kaks teise vooru pääsenud kandidaati said võrdse arvu hääli.

## [[15. oktoober]]

* Šveitsi Alpe läbiva maailma pikima tunneli Gotthardi raudteetunneli läbipuurimine jõudis lõpule.
* Venemaa president Dmitri Medvedev teatas õhtul, et on otsustanud esitada Moskva Linnaduumale linnapea kandidaadiks Sergei Sobjanini.
*2010. aasta Tšiili kaevandusõnnetus: Tšiilis lubati haiglast koju 28 alates 5. augustist Copiapó lähedal San José kulla- ja vasekaevanduses lõksus olnud 33 kaevurist. Haiglasse jäi veel kaks kaevurit. 
* Venemaad külastava Venezuela presidendi Hugo Cháveze ja Venemaa presidendi Dmitri Medvedevi osalusel Moskvas toimunud tseremoonial sõlmiti lepe, millega Venemaa ehitab Venezuelasse riigi esimese tuumaelektrijaama.
* Eesti suursaadik Portugalis Marin Mõttus andis Portugali presidendile Aníbal Cavaco Silvale üle oma volikirja.
* Pärnus toimusid Presidendi Mõttekoja kärajad, kus arutati Eesti arengut uuel kümnendil.

## [[16. oktoober]]

* Hiinas Henani provintsis Yuzhou linna kivisöekaevanduses toimunud plahvatuse tagajärjel hukkus vähemalt 20 kaevurit ning vähemalt 17 inimest jäi lõksu.
* Suurbritannia teadlased teatasid, et Vaikse ookeani kaguosast Peruu-Tšiili süvikust 7000 meetri sügavusest leiti kulleskalalaste sugukonda kuuluv senitundmatu kalaliik. Sellisest sügavusest pole varem kalu leitud.
* Zimbabwe president Robert Mugabe teatas, et nelja kuu pärast aeguvat võimu jagamise kokkulepet Morgan Tsvangiraiga ei pikendata.
* Tallinnas toimus Sotsiaaldemokraatliku Erakonna üldkogu, kus valiti erakonna uueks esimeheks Sven Mikser, kes sai 309 häält Jüri Pihli 124 ja Marianne Mikko 39 hääle vastu. Aseesimeesteks valiti Peeter Kreitzberg, Indrek Saar, Urve Palo ja Karel Rüütli.
* Eesti Draamateater tähistas oma 90. sünnipäeva.

## [[17. oktoober]]

* Eesti Sotsiaaldemokraatliku Erakonna endine esimees Jüri Pihl teatas, et kavatseb Tallinna aselinnapea ametist lahkuda.
* Eesti Musamari mudilaskoor võitis Norras lõppenud kuni 24-aastaste koori- ja soololauljate konkursil NINA Grieg Festival lisaks oma kategooria esikohale ka festivali *Grand Prix*'. Noortekooride kategoorias sai esikoha eesti segakoor Mitteriinimanda.
* Eesti sumomaadleja Epp Mäe võitis Poolas Varssavis lõppenud sumo juunioride maailmameistrivõistlustel kuni 75 kg kategoorias kuldmedali.

## [[18. oktoober]]

* Birma ametiisikud teatasid, et 7. novembril üle 20 aasta esimest korda toimuvaid parlamendivalimisi jälgima ei lubata välismaa ajakirjanikke ega vaatlejaid.
* Filipiinidel Luzoni saarel möllas orkaan Megi, mille tuule kiirus oli kuni 72 m/s. Vähemalt üks inimene hukkus ja tuhanded põgenesid kodudest.
* Hiina asepresident Xi Jinping nimetati riikliku kaitsekomisjoni aseesimeheks.
* Jaapanis Nagoyas tuli kokku ÜRO Bioloogilise mitmekesisuse konventsiooni osaliste konverents.
* Kosovo valitsusest lahkusid Kosovo Demokraatlikku Liigasse kuuluvad ministrid, sealhulgas välisminister Skënder Hyseni.
* Lätis Riia lähedal algas kuu lõpuni kestev Eesti, Läti, Leedu, Poola ja USA ühine sõjaväeõppus Sabre Strike. NATO hävitajad pidasid Läänemere kohal kinni kaks Balti õhuruumis arvatavalt õppusega seoses lendavat Venemaa pommitajat SU-24 ning eskortisid need Venemaa piirile.
* Saudi Araabia andis mitmele Euroopa riigile hoiatuse võimalike Al-Qā‘idah' terrorirünnakute kohta. 
* Tšiili president Sebastián Piñera alustas Londonis oma Euroopa-visiiti, mille käigus külastab ta ka Prantsusmaad ja Saksamaad.
* Venemaa viis väed välja Gruusia Lõuna-Osseetia piiri ääres asuvast Perevi külast, mis vallutati seoses augustis 2008 toimunud sõjaga. 
* Eestis algas nädal, mille deviis on "Tagasi kooli". Selle nädala jooksul annavad koolides tunde sajad külalisõpetajad.

## [[19. oktoober]]

* Hiinas leiti viimase viie Henani provintsi Yuzhou linna kivisöekaevanduses 16. oktoobril gaasilekke tõttu toimunud plahvatuses hukkunud kaevuri surnukehad. Õnnetuses hukkus 37 kaevurit. 
* Iraanis visiidil viibiv Venezuela president Hugo Chávez avaldas kohtumisel Iraani presidendi Maḩmūd Aḩmadīnezhādiga toetust islamimaade võitlusele lääneriikidega. 
* Prantsusmaal Deauville'is Prantsusmaa presidendi Nicolas Sarkozy ja Saksamaa liidukantsleri Angela Merkeliga kohtunud Venemaa president Dmitri Medvedev teatas, et on nõus osalema novembris Lissabonis toimuval NATO ja Venemaa tippkohtumisel.
* Taanis Hans Christian Anderseni kodulinnas Odenses anti esimene Hans Christian Anderseni nimeline lastekirjanduse auhind J. K. Rowlingule.
* Tšetšeenia pealinnas Groznõis ründas kolm terroristi parlamendihoonet. Hukkusid ründajad, kaks miilitsatöötajat ja üks tsiviilisik ning vigastada sai 17 inimest.
* Uus-Meremaal Christchurchi lähedal toimus 5,0-magnituudine maavärin. 
* Eesti suursaadik Jaapanis Toivo Tasa andis Jaapani keisrile Akihitole üle oma volikirja.
* Eesti Euroopa Parlamendi liige Kristiina Ojuland esitas Euroopa Parlamendi täiskogule pöördumise üleskutsega liikmete võrdseks kohtlemiseks Euroopa Liidu välisteenistuse moodustamisel.
* Eesti majandusminister Juhan Parts osales Ameerika Ühendriikides Colorado osariigis Goldenis maailma suurimal põlevkivisümpoosionil.
* Tartus pandi nurgakivi Eesti Biokeskuse Geeni- ja Biotehnoloogia Keskusele. 
* Eestisse saabuma pidanud Sloveenia peaminister Borut Pahor lükkas oma visiidi edasi.

## [[20. oktoober]]

* Afganistani ametiisikud teatasid, et pärast kaebuste läbivaatamist tühistati umbes 1,3 miljonit 18. septembril toimunud parlamendivalimistel antud häält ehk umbes 23% häältest. 
* Hispaania välisministriks sai Trinidad Jiménez.
* Suurbritannia valitsus avaldas umbes kaheksa miljardi naelsterlingi suuruse kärpeprogrammi, mille kohaselt kaob aastaks 2015. avalikus sektoris ligi pool miljonit töökohta.
* Suurbritannia kuninganna Elizabeth II andis eesti balletitantsijatele Toomas Edurile ja Age Oksale üle Briti Impeeriumi Ordu komandöri tiitli.

## [[21. oktoober]]

* Birma ametlikuks nimeks sai Myanmari Liidu Vabariik. Võeti kasutusele ka uus lipp, vapp ja hümn.
* Euroopa Parlament kuulutas Sahharovi auhinna saajaks Kuuba dissidendi Guillermo Fariñase.
* Mehhiko loodeosas Baja California ranniku lähedal toimus 6,9-magnituudine maavärin.
* Moskva linnaduuma kinnitas Sergei Sobjanini linnapeaks.
* Venemaa president Dmitri Medvedev nimetas Moskva linnapeaks saanud Sergei Sobjanini asemele uueks asepeaministriks Vjatšeslav Volodini.
* Eesti peaminister Andrus Ansip viibis visiidil Saksamaal.
* Tallinnas anti üle esimene Hans H. Luige asutatud 100 000 krooni suurune Oivalise ajakirjanduse aastapreemia. Auhinna sai suhtekorraldaja Daniel Vaarik Vabadussõja võidusamba teemalise blogi eest.
* Tallinna linnavalitsus nimetas augustis tagasi astunud Katrin Saksa asemele sihtasutuse Tallinn 2011 nõukogu liikmeks linnavolikogu liikme Maimu Bergi.
* Tallinnas Riigikogu konverentsisaalis toimunud Maalehe ja Eesti Põllumajandus-Kaubanduskoja konverentsil kuulutati aasta põllumeheks Tartumaa teraviljakasvataja Madis Ajaots Rannu vallast Pilsu talust.

## [[22. oktoober]]

* Prantsusmaa Senat võttis hoolimata streikidest ja meeleavaldustest häältega 177:153 vastu president Nicolas Sarkozy algatatud pensioniseaduse, millega tõstetakse pensioniiga 60 aastalt 62 aastale.
* Tartu Ülikooli haridusteaduste instituudis toimunud Peeter Põllu nimelisel üliõpilaste teaduskonverentsil anti üle kolmas Peeter Põllu stipendium. Selle sai Egle Säre.

## [[23. oktoober]]

* Ameerika Ühendriikides New Mexico osariigis kosmodroomil Spaceport America avati Virgin Galacticu kosmoselende teenindama hakkav stardi- ja maandumisrada.
* Bahreinis toimusid parlamendivalimised.
* Barbadosel suri peaminister David Thompson. Uue peaministrina astus ametisse senine asepeaminister Freundel Stuart.
* Horvaatia peaminister Jadranka Kosor teatas, et kohtumisel Sloveenia peaministri Borut Pahoriga kinnitas viimane, et kahe riigi vaheline piiritüli on lahendatud ning Sloveenia toetab Horvaatia liitumist Euroopa Liiduga.
* Lõuna-Koreas Gyeongjus kohtunud G-20 rahandusministrid otsustasid anda kuus protsenti hääleõigusest Rahvusvahelises Valuutafondis Hiinale ja teistele kiirelt areneva majandusega riikidele.
* Tšehhis lõppenud vahevalimiste tulemusel sai Senatis enamuse opositsiooniline Tšehhi Sotsiaaldemokraatlik Partei.

## [[24. oktoober]]

* Birma keskosas Pakokku linnas hukkus lekkiva naftatoru süttimise tagajärjel vähemalt 14 inimest ja ligi sada sai vigastada.
* Iraagi ülemkohus määras, et pärast 7. märtsil peetud valimisi ainult ühe korra koos käinud parlament peab istungeid alustama. 
* Kasahstanis Bajkongõri kosmodroomil mälestati 50 aastat tagasi toimunud rohkem kui 70 inimese surma põhjustanud plahvatuse ohvreid.
* Venemaa Kalmõkkia Vabariigi peana vannutati ametisse Aleksei Orlov.

## [[25. oktoober]]

* Afganistani president Ḩāmid Karzay tunnistas, et tema kantselei on saanud regulaarseid makseid Iraanist; väidetavalt kantseleikulude katteks.
* Indoneesias Jaava saarel evakueeriti Merapi vulkaani purske ootel kodudest umbes 40 000 inimest. 
* Indoneesias Mentawai saarte lähedal toimus 7,5-magnituudine maavärin.
* Läti peaminister Valdis Dombrovskis teatas, et valimisliit Ühtsus jätkab kõnelusi valitsuse moodustamiseks paremtsentristliku Roheliste ja Talurahva Liiduga, ning Rahvuslik Liit Kõik Läti Eest! – Isamaale ja Vabadusele/LNNK jääb uuest koalitsioonist kõrvale.
* Luxembourgis Euroopa Liidu välisasjade nõukogul osalevad välisministrid otsustasid edastada Euroopa Komisjonile Serbia Euroopa Liiduga liitumise avalduse.
* Soomes algas lennunduse tehniliste töötajate streik.
* Eestisse saabus kahepäevasele visiidile Makedoonia president Đorge Ivanov.
* Eesti esimene suursaadik Valgevenes Jaak Lensment andis Valgevene presidendile Alaksandr Łukašenkale üle oma volikirja. 
* Ensto avas uue tehase Lasnamäe tööstuspargis.

## [[26. oktoober]]

* Hiinas avati Shanghaid ja Hangzhoud ühendav ülikiirrongide raudteeliin.
* Hiina Kolme Kuristiku tammi veehoidla jõudis planeeritud veetasemeni. 
* Indoneesias eelmisel päeval toimunud maavärinale järgnenud hiidlaine hävitas kümme küla, hukkus üle 110 inimese ning vähemalt 500 jäi kadunuks. 
* Indoneesias Jaava saarel hakkas purskama Merapi vulkaan. Hukkus vähemalt 25 inimest.
* Iraagi ülemkohus mõistis Şaddām Ḩusayni režiimi aegsele välisministrile ja asepeaministrile Ţāriq ‘Azīzile surmanuhtluse šiiitide tagakiusamise eest. 
* Iraanis Būshehri tuumaelektrijaamas alustati reaktori südamiku täitmist tuumkütusega.
* Tšehhi endisele presidendile Václav Havelile anti üle 2010. aasta Franz Kafka auhind.
* Venemaal Moskvas Tškalovi lennuväljal toimunud leinatseremoonial saadeti koduteele Teise maailmasõja ajal langenud 121 Itaalia sõduri säilmed.
* Eesti Sotsiaaldemokraatliku Erakonna Tallinna piirkonna juhatus otsustas esitada Jüri Pihli asemele Tallinna abilinnapea kandidaadiks erakonna juhatuse liikme Vadim Belobrovtsevi. 
* Tallinna Tehnikaülikooli aulas toimunud konverentsil jagati välja 2010. aasta Rootsi äriauhinnad. Kiireima kasvuga ettevõtte auhinna sai AQ Lasertool, sotsiaalselt vastutustundliku ettevõtte auhinna Advokaadibüroo Sorainen ja noore ettevõtja auhinna Anni Arro.
* Eesti sotsiaalminister Hanno Pevkur ja Eesti asjur Kanadas Riho Kruuv avasid Eesti aukonsulaadi Kanadas Nova Scotia provintsis Halifaxis. Eesti aukonsul Nova Scotia provintsis on John Olaf Soosaar.

## [[27. oktoober]]

* Araabia Ühendemiraatides suri Ra's al-Khaymah' emiraadi valitseja Şaqr ibn Muḩammad al-Qāsimī. Uueks valitsejaks sai Sa‘ūd ibn Şaqr al-Qāsimī. 
* Rumeenias võitis Emil Boci valitsus umbusaldushääletuse parlamendis.
* Eesti riigikogu muutis presidendi valijameeste valimise korda. Edaspidi on igal volikogu liikmel on üks hääl ning valituks osutuvad enim hääli saanud kandidaadid.
* Eesti suursaadik San Marinos Merike Kokajev andis San Marino kaptenregentidele Giovanni Francesco Ugolinile ja Andrea Zafferanile üle oma volikirja. Suursaadik resideerib Itaalias.

## [[28. oktoober]]

* Brüsselis alanud kahepäevasel Euroopa suurkogul püütakse kokkuleppele jõuda Lissaboni lepingu muutmises, et ennetada majanduskriise.
* Guinea ametiisikud teatasid, et presidendivalimiste edasi lükatud teine voor toimub 7. novembril.
* Horvaatia Jadranka Kosori valitsus võitis umbusaldushääletuse parlamendis häältega 79:62.
* Serbia teatas, et maksab kümme miljonit eurot vihjete eest, mis aitavad leida sõjakuritegudes süüdistatava tagaotsitava Ratko Mladići.
* Venemaal Kamtšatka poolsaarel hakkasid purskama Kljutševskaja sopka ja Šivelutši vulkaan. 
* Eesti president Toomas Hendrik Ilves võttis vastu Hollandi suursaadiku Maurits Robbert Jochemsi, Kuveidi suursaadiku Musā‘id al-Hārūni, Poola suursaadiku Grzegorz Marek Poznański ja Venemaa suursaadiku Juri Merzljakovi volikirjad. 
* Tallinnas tähistati 30 aasta möödumist 40 kirja allkirjastamisest.
* Eesti valitsus kiitis heaks välisminister Urmas Paeti ettepaneku määrata alates 1. jaanuarist 2011 välisministeeriumi kantsleriks Alar Streimann.
* Tallinna linnapea Edgar Savisaar alustas kolmepäevast visiiti Peterburis, et osaleda Tallinna tutvustavatel kultuuriüritustel ning äriseminaril.
* Tallinnas algas kahepäevane teadusmeedia konverents "Teadusrikkuse levialas", kus muu hulgas jagati ka auhinnad teaduse populariseerimise eest.

## [[29. oktoober]]

* Antarktikas leiti eelmisel päeval alla kukkunud prantsuse helikopteri vraki juurest kolm surnukeha. Kokku oli kopteri pardal neli inimest.
* Bermudal astus tagasi peaminister Ewart Brown. Uueks peaministriks sai Paula Cox. 
* Brüsselis lõppenud Euroopa suurkogul jõuti kokkuleppele vajaduses muuta Lissaboni lepingut, et parandada Euroopa Liidu liikmesriikide finantsdistsipliini. Otsustati luua ka püsiv kriisifond.
* Gruusia ametiisikud teatasid, et vahistati 20 Gruusia kodanikku, keda kahtlustatakse Venemaa kasuks spioneerimises. 
* Iraagis Diyālá kubernerkonnas Bagdadist mõnikümmend km kirde pool Baladrūzi linnas hukkus kohvikus toimunud enesetapuplahvatuse tagajärjel vähemalt 22 inimest ja vähemalt 65 sai vigastada. Ohvrite hulgas olid peamiselt šiiidid.
* Jaapanis Nagoyas lõppenud ÜRO Bioloogilise mitmekesisuse konventsiooni osaliste konverentsil lepiti kokku, et kaitse alla võetakse 17 protsenti maismaast (senise 13 asemel) ja kümme protsenti ranniku- ja merealadest (senise ühe asemel).
* NATO peasekretär Anders Fogh Rasmussen teatas, et NATO rahuvalvejõudude suurus Kosovos vähendatakse paari järgneva kuu jooksul 10 000 sõdurilt 5000-le.
* Poola asepeaminister Waldemar Pawlak ja Venemaa asepeaminister Igor Setšin allkirjastasid leppe, millega Venemaa suurendab maagaasi tarneid Poolasse 2011. aastal 9 miljardi kuupmeetrini. Kokku lepiti ka maagaasi transiidis Poola kaudu Lääne-Euroopasse. 
* Põhja-Korea idaosas avasid Põhja-Korea väed piiril tule Lõuna-Korea Gangwoni provintsis asuva piiripunkti suunas. Lõuna-Korea väed vastasid automaadivalanguga. 
* Eesti kaitseminister Jaak Aaviksoo andis Kaitseväe Peastaabi ülemale brigaadikindral Neeme Välile üle Kaitseväe Peastaabi lipu. 
* Põlvamaal Orava vallas avati Piusa koobastiku külastuskeskus.

## [[30. oktoober]]

* Brasiilia ametiisikud teatasid 8 kuni 15 miljardi barreli suuruse varuga Libra naftamaardla avastamisest Rio de Janeiro rannikust 183 kilomeetri kaugusel Atlandi ookeanis.
* Eesti Kunstnike Liidu, Eesti Maalikunstnike Liidu ja Eesti Kultuurkapitali moodustatud žürii otsustas anda 2010. aasta Konrad Mäe medali Lembit Sarapuule.

## [[31. oktoober]]

* Brasiilias toimus presidendivalimiste teine voor, kus olid vastamisi Tööliste Partei kandidaat Dilma Rousseff ja sotsiaaldemokraat José Serra. Presidendiks valiti Dilma Rousseff, kes sai umbes 56 protsenti häältest. Tema ametiaeg algab 1. jaanuaril 2011.
* Elevandiluurannikul toimusid presidendivalimised.
* Hiinas Shanghais lõppes maailmanäitus Expo 2010.
* Somaalia parlament kiitis heaks president Shariif Shiikh Axmedi esitatud peaministrikandidaadi Maxamed Cabdullaahi Maxamedi.
* Tansaanias toimusid üldvalimised. Ametis olev president Jakaya Kikwete valiti tagasi uueks ametiajaks.
* Eesti peaminister Andrus Ansip alustas ametlikku visiiti Usbekistanis.
* Estonian Air taastas kuus korda nädalas toimuvad otselennud Tallinna ja Amsterdami vahel.